ธอส. เปิดตัวสลาก “ขาลเพิ่มพูน” หน่วยละ 1,000 บาท ลุ้นรางวัลสูงสุด 2 ล้านบาท ทุกเดือนตลอด 3 ปี
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธอส. จัดทำผลิตภัณฑ์ สลากออมทรัพย์ ชุด “ขาลเพิ่มพูน” สลากออมทรัพย์ชุดแรกของประเทศไทยที่ผู้ฝากจะมีส่วนช่วยทำให้คนไทยมีบ้านโดยตรง พร้อมโอกาสในการรับผลตอบแทนเพิ่มขึ้นตามคุณภาพของสินเชื่อและเป็นสลากชุดที่สามารถออมเพื่อลุ้นรับทรัพย์ได้ง่าย เพียงหน่วยละ 1,000 บาท กรอบวงเงินรวม 20,000 ล้านบาท อายุสลาก 3 ปี ผลตอบแทนหน้าสลากร้อยละ 0.3 ต่อปี ลุ้นรับเงินรางวัลมูลค่าสูงสุด 2 ล้านบาท ตลอด 36 งวด และมีโอกาสรับผลตอบแทนผันแปรอีกร้อยละ 0.7 ต่อปี รวมรับผลตอบแทนสูงสุดร้อยละ 1 ต่อปี โดยเงื่อนไขรับผลตอบแทนผันแปรเป็นไปตามที่ธนาคารกำหนดจากคุณภาพสินเชื่อที่ดีที่สุดของธนาคาร ที่นำเงินสลากออมทรัพย์ชุดขาลเพิ่มพูนไปปล่อยสินเชื่อ ณ วันที่ 30 ธันวาคม 2567 ทั้งนี้จะเริ่มรับฝากตั้งแต่วันจันทร์ที่ 25 เมษายน 2565 เป็นต้นไป จนกว่าจะเต็มกรอบวงเงินและเริ่มออกรางวัลครั้งแรกวันจันทร์ที่ 16 พฤษภาคม 2565 ผู้สนใจสามารถฝากได้ที่ Mobile Application : GHB ALL หรือที่สาขาของธนาคารทุกแห่งทั่วประเทศ